Κωνσταντίνα Σπυροπούλου

Η Κωνσταντίνα Σπυροπούλου (Ρόδος, 22 Σεπτεμβρίου 1987) είναι Ελληνίδα τηλεπαρουσιάστρια.

Βιογραφικό
Γεννήθηκε στις 22 Σεπτεμβρίου 1987 στη Ρόδο όπου και μεγάλωσε. Οι γονείς της ονομάζονται Βασίλης και Πόπη. Έχει μια μικρότερη αδελφή, την Κατερίνα (γενν. 1998). Μετά το σχολείο, πέρασε στο Τμήμα Φιλοσοφίας, Παιδαγωγικής και Ψυχολογίας της Φιλοσοφικής Σχολής του Εθνικού και Καποδιστριακού Πανεπιστημίου Αθηνών κι έτσι μετακόμισε στην Αθήνα. Παράλληλα με τις σπουδές της, ασχολήθηκε με το modeling σε συνεργασία με το πρακτορείο της Κρίστυς Κρανά. Το 2007 διακρίθηκε στο διαγωνισμό ομορφιάς «Miss Europe Face» και έπειτα ξεκίνησε να δουλεύει στην τηλεόραση, κάνοντας διαφημιστικά και λαμβάνοντας μέρος (ως μοντέλο) σε εκπομπές.

Τη σεζόν 2012-2013 ήταν μια από τους συμπαρουσιαστές της Ναταλίας Γερμανού στην εκπομπή «Μες στην καλή χαρά» του ALPHA. Η συμμετοχή της στην ίδια εκπομπή συνεχίστηκε και τη σεζόν 2013-2014, με παρουσιάστρια την Κατερίνα Καραβάτου.

Τον Σεπτέμβριο του 2014 ανέλαβε την παρουσίαση της εκπομπής «Σπίτι μου, σπιτάκι μου» στο ίδιο κανάλι, η οποία διήρκεσε τρεις σεζόν, μέχρι τον Ιούνιο του 2017.

Το 2018 συμμετείχε ως διαγωνιζόμενη στο ριάλιτι επιβίωσης του ΣΚΑΪ, «Survivor Greece» ενώ τη σεζόν 2018-2019 παρουσίασε τον δεύτερο κύκλο της εκπομπής «My Style Rocks» στο ίδιο κανάλι. Το 2020 συμμετείχε ως διαγωνιζόμενη στο μουσικό σόου του OPEN, «Just the 2 Of Us». Τη σεζόν 2021-2022 παρουσίασε το τηλεπαιχνίδι «Κάτι Ξαναψήνεται» στον ΣΚΑΪ.

Προσωπική ζωή
Τον Αύγουστο του 2020 έγινε ζευγάρι με τον επιχειρηματία Βασίλη Σταθοκωστόπουλο. Παντρεύτηκαν στις 2 Οκτωβρίου 2022 και απέκτησαν δύο γιους, τον Βλάσση (γενν. 3 Ιανουαρίου 2023) και τον Βασίλη (γενν. 2 Ιουλίου 2024).

Παραπομπές

Κατηγορία:Ελληνίδες τηλεπαρουσιάστριες
Κατηγορία:Συμμετέχοντες στο Survivor Ελλάδας